  Виталий Пронин Та нуналъёсы К. Герд нимо национальной музейын ужа «Литератураын пыӵам даур» адӟытон. Со сӥземын Литературалэн арезлы но Быдӟым Вормонлы 70 ар тырмонлы.Выставкаез дасян бордын тыршизы национальной музейын ужасьёс (адӟытонлэн авторез Ксения Жукова) но Г. Красильниковлэн музей-квартираеныз кивалтӥсь Оксана Москова. Адӟытонэз усьтонэ вуизы Культурая но туризмъя, Нациосын ужан политикая министерствоосысь кивалтӥсьёс, Удмурт кун университетысь преподавательёс но студентъёс, писательёс но шаерчиос.Ккультурая но туризмъя министрлэн воштӥсез Пётр Данилов верамъя, Литературалэн арез чотын туэ шаерамы трос пӧртэм ужрадъёс чакламын, соос ӝутозы писательёслэсь но данзэс, лыдӟисьёслэсь но тунсыксэс.Выставкаын 30 пала удмурт писательёслэн турлы арбериоссы возьматэмын. Кылсярысь, тодматскыны луэ Герман Ходыревлэн рукописьёсыныз, Владимир Романовлэн гожтэтъёсыныз, адӟыны Филипп Кедровлэсь кузпалэныз туспуктэмзэс, Михаил Ляминлэсь гимнастёрказэ, Пётр Блиновлэсь дэремзэ. Татын ик ӟуч поэтлэн Александр Твардовскийлэн удмурт писательлы Михаил Петровлы гожтэтэз, отын со сюлмысь тау каре асьме гожъясьмылы «Василий Тёркин» поэмазэ удмурт кылэ берыктэмез понна.Адӟытонэ вуылӥз М. Петровлэн нылыз но. Ольга Билоус мадиз: атаез оже кошкиз войналэн нырысетӥ нуналъёсаз ик. Писатель Берлинозь ӧз вуы, Кёнигсбергез мозмытыкузы, со зол сӧсырмыны шедиз.- М. Петров ожъёс вискын но гожъяськыны тыршиз. Валамон ини, ож лудын тетрадь, кагаз шедьтыны секыт вал. Огполаз, кылбуръёссэ кытчы гожтыны утчаськыкуз, солдатъёс солы, немец блиндажысь шедьтыса, блокнот сётӥллям. Атае отчы трос гожъяськем, сое ожгар дневник шуыны луоз. Учке ай, 70 ар ортчиз ини, нош та курень блокнот али но сыӵе ик, огшоры карандашен гожтэм чуръёс но туж умой адӟисько. Та блокнот милям семьяямы - туж дуно экспонат, - атаезлэсь дневниксэ возьматыса, шуиз Ольга Билоус.Удмурт классиклы, кылысь кылэ берыктӥсьлы Михаил Петровлы туэ 110 ар тырмоз. Юбилейлы сӥзем ужрадъёс, адӟытонъёс, наукая конференциос ортчем бере, туэ шуркынмон толэзьлэн пумаз, Ольга Билоус атаезлэсь та блокнотсэ национальной музейлэн фондаз кузьмалоз.Туж тросэз удмурт гожъяськисьёс кошкизы войнае, уноез соос ӧз берытске ож лудысь. Соос сярысь люкаськемъёслы вераз тодосчи Виктор Шибанов. Виктор Леонидович Быдӟым ож вакытысь ӟуч но удмурт литератураосты ӵошатӥз.- Война вакытэ удмурт но ӟуч литератураос огкадесьгес вал, писательёс вакчи жанръёсын гожъяськизы. Куддыр сюжетъёс выжыкылын сямен возьматӥськизы, тушмонъёсты асьме солдатъёс капчиен вормылӥзы. Быдӟым Вормон бере писательёслэн войнаез туж ик тодазы ваемзы ӧз поты, со одӥг ласянь. Мукет ласянь, бадӟым произведение борды басьтӥськыны ваньмыз ӧз дӥсьтэ. М. Петров быгатысал гожтыны войналы сӥзем бадӟым уж, но со басьтӥськиз «Вуж Мултан» борды. Война темаез ялан бергатоно, малпано, эскероно. Быдӟым ож бере удмурт литератураысь пусйыны луэ фронтовиклэсь Н. Байтеряковлэсь «Сьӧд валъёс» книгазэ. Отын автор ожез возьматэ солдатлэн синмыныз. Вераны кулэ Т. Архиповлэсь удмурт разведчица сярысь «Лариса» вероссэ но мукетъёссэ, - шуиз Виктор Шибанов.- Литература улонын бадӟым инты басьтэ, со тодматэ, визьма, дуннеез асьмелы усьтэ. Та выставкаын тодматскыны быгатӥськом Ф. Кедровен, П. Блиновен, М. Ляминэн, И. Зоринэн, И. Гавриловен. Ваньзы соос - яркыт нимъёс. Али сыӵеосыз ӧвӧл ни, - шуиз тодосчи Василий Ванюшев. Галина Семёнова  